આ સિવાયનો અતિ મહત્ત્વનો અને ચોથો પ્રકાર છે, જ્ઞાનયજ્ઞ. જ્ઞાનયજ્ઞ એટલે સાચી અને સારી બાબતો અંગે સમાજમાં જાગૃતિ લાવવી. આપણી ઋષિ પરંપરા અસ્ખલિત અને નિ:સ્વાર્થ જ્ઞાનયજ્ઞનું સર્વોત્તમ ઉદાહરણ છે. નિ:સ્વાર્થ સાધના કરતા વૈજ્ઞાનિકો, ચિંતકો અને સર્જકો આધુનિક યુગના જ્ઞાનયોગીઓ છે. સત્ય-અહિંસાના ઋતને ધારણ કરનાર મહાત્મા ગાંધીથી માંડી “શિવજ્ઞાનસે જીવસેવા”ના મહામંત્રને આપનારા સ્વામી વિવેકાનંદ કે સતી થવાના ક્રૂર કુરિવાજ સામે જાગૃતિ લાવવાનું રાજા રામમોહન રાયનું કાર્ય એ જ્ઞાનયજ્ઞના ઉમદા ઉદાહરણો છે. સમાજમાં વિચારનિષ્ઠા અને પ્રામાણિકતા જગાડવી, અંધશ્રદ્ધા દૂર કરવી અને સાચી આધ્યાત્મિકતા જગાડવી એ સવાયા જ્ઞાનયજ્ઞ છે!